AUCT ผนึก TSF ตั้งบ.“แอคชั่น แอนด์ ออคชั่น” ลุยธุรกิจพัฒนาคุณภาพสินเชื่อ
AUCT จับมือ TSF ตั้งบ.ร่วมทุน “แอคชั่น แอนด์ ออคชั่น” ลุยธุรกิจบริหาร-พัฒนาคุณภาพสินทรัพย์และอื่นๆ หวังขยายฐานลูกค้าและเพิ่มศักยภาพในการแข่งขัน
8 ก.ย. 2559

บริษัท สหการประมูล จำกัด (มหาชน) หรือ AUCT และ บริษัท ทรีซิกตี้ไฟว์ จำกัด (มหาชน) หรือ TSF ระบุว่า ตามที่ประชุมคณะกรรมการบริษัทก่อนหน้านี้ อนุมัติหลักการให้บริษัทร่วมทุนระหว่างกัน ซึ่งจะเป็นการร่วมทุนระหว่าง AUCT และบริษัท ทีเอสเอฟ เอนเนอร์จี จำกัด ซึ่งเป็นบริษัทย่อยของ TSF ด้วยการจัดตั้งนิติบุคคลใหม่ ซึ่งล่าสุดทั้งสองบริษัทได้ลงนามบันทึกข้อตกลงความร่วมมือในการจัดตั้งนิติบุคคลดังกล่าวแล้ว ภายใต้ชื่อบริษัท แอคชั่น แอนด์ ออคชั่น จำกัด เพื่อเป็นการสร้างรายได้และความมั่นคงให้กับธุรกิจหลักของบริษัท 
บริษัทร่วมทุนดังกล่าวจะมีทุนจดทะเบียน 10 ล้านบาท โดย AUCT ถือหุ้น 50.998% ,บริษัท ทีเอสเอฟ เอนเนอจี จำกัด ถือหุ้น 24%, บริษัท เพิร์ล แอนด์ ดีน มีเดีย เซอร์วิส จำกัด ถือหุ้น 15%, บริษัท อรรถจักร จำกัด ถือหุ้น 5%, นายบพิธ ธุระชน ถือหุ้น 5%, นางสาวพูนศิลป์ แก้วจำนงค์ ถือหุ้น 0.001% และนายเกรียงศักดิ์ ธรรมรักษา ถือหุ้น 0.001%
ทั้งนี้ การร่วมลงทุนดังกล่าวจะเป็นการขยายฐานคู่ค้าและลูกค้าให้มากขึ้น ทำให้บริษัทมีรายได้มากขึ้น และเพิ่มศักยภาพในการแข่งขัน อันจะส่งผลดีให้แก่บริษัทและผู้ถือหุ้น
สำหรับวัตถุประสงค์ในการประกอบธุรกิจของบริษัทร่วมทุน ได้แก่ การรับบริหารและพัฒนาคุณภาพสินทรัพย์ ,การพัฒนาคุณภาพสินเชื่อ ,การบริหารด้านการจัดการ การเคลื่อนย้ายทรัพย์สิน และการขนส่ง, การให้บริการประเมินมูลค่าสินทรัพย์, การให้บริการตรวจสอบสภาพยานยนต์, การให้บริการระบบปฏิบัติการงานซอฟแวร์, การให้บริการเป็นศูนย์กลางในการจัดเก็บข้อมูลการจัดการสินทรัพย์, การประกอบธุรกิจซื้อขายรถยนต์มือสอง และอื่น ๆ, การประกอบธุรกิจประมูลออนไลน์, การให้บริการประชาสัมพันธ์และการสื่อสารด้านการตลาด และการประกอบธุรกิจค้าของเก่าทุกประเภท 